6. schôdza NR SR - 5.deň - B. popoludní
Dátum: 2023-12-13
Poslanec: Kleinert, Dana (PS)
Druh vystúpenia: Vystúpenie v rozprave

79. Ďakujem. Ďakujem, pán predsedajúci. Vážený pán minister, vážené poslankyne, poslanci, ďakujem aj môjmu predrečníkovi, že sa dotkol témy RTVS, ja sa k nej tiež dostanem. Chcem povedať jedno k tejto vašej konsolidácii. Ľuďom tejto krajiny beriete budúcnosť. Vy opäť ľuďom beriete nádej. Nádej, že vieme a môžeme v tejto krajine rásť a dýchať. A to nielen obrazne, ale pri vnímaní životného prostredia touto vládou už aj doslovne. Že, pán minister? Beriete našej krajine nádej na rast talentov, na možnosti férovo a pokojne podnikať v predvídateľnom prostredí, beriete nádej na demokratické prostredie, ktoré je nutným predpokladom na rozvoj našej krajiny. Naše deti odchádzajú z tejto krajiny preč a už sa neobzerajú naspäť. Vy ste si to vôbec všimli? A prečo by sa aj mali obzerať, všakže, keď tu vidia novú vládu, ktorá cynicky kašle na ich budúcnosť, na kvalitu ich vzdelávania, na ich uplatnenie, na ich názory a obavy. Táto vláda svojimi krokmi kašle na slabších ľudí, ktorých naozaj pomoc a služby hodné 21. storočia potrebujú. Kašle na ľudí s talentom, na ľudí poctivých a slušných. Naše deti, a nielen ony, vidia vládu, poslancov a poslankyne koalície, vás vidia, ako arogantne kašlete na prostredie, v ktorom by mali chcieť zostať. Prečo by to robili? Aby dostali dobré vzdelanie, iba ak sa narodili pod šťastnou hviezdou, pár rodičom s možnosťou zaplatiť im súkromné školy? Aby si nemohli v pokoji založiť rodinu s tým alebo s tou, ktorú naozaj ľúbia, aby ich deti nemali možnosť mať kvalitné a dostupné jasle alebo materskú škôlku? Aby keď už pracujú, im bola práca zdanená tak, že to má akurát tak demotivačný efekt? Alebo by mali ostať preto, že im táto vláda bude hádzať všetky polená sveta pod nohy, aby sa im čo najkomplikovanejšie podnikalo. Vy si vôbec uvedomujete, že niekto by chcel aj podnikať poctivo a možno v malom lokálnom merítku? A že bude možno rád alebo rada, keď vyrovnane ukončí rok a nieže sa ide táto vláda opäť vrátiť k paušálnemu poplatku, čiže trestu za to, že si človek dovolí snažiť byť ekonomicky produktívny a od štátu čo najmenej závislý. Alebo by tu mali naše deti ostať preto, aby mrhali svojím talentom, pričom pár kilometrov ďalej za Dunajom sa o nich inštitúcie či firmy potrhajú, pretože ony vedia, že kreatívny potenciál, inovatívnosť a tvorivosť sú ekonomickým aj sociálnym motorom krajiny. Taká krajina sa následne môže postarať aj o tých, čo to potrebujú, a keďže u nás toto vytrvalo ignorovala Ficova vláda aj počas jej vládnutia v dobrých časoch, v hojnosti, keď vládla dvanásť rokov, tak prečo by jej to naše deti mali uveriť už teraz? Alebo tu majú naše deti ostať preto, že keď si vedia spočítať dva a dva, tak vedia, že šanca, že dostanú včas a kvalitnú zdravotnú starostlivosť, a to prepytujem, v rešpektujúcom a láskavom a 21. storočia hodnom prostredí, sa rovná výhre v lotérii? Mimochodom práve dostupná a kvalitná zdravotná starostlivosť, nevynímajúc oblasť pôrodníctva, je jedným z najdôležitejších faktorov, či sa vôbec niekto zamyslí sem zo zahraničia vrátiť. Alebo mám ďalšiu otázku, prečo by tu naše deti mali ostať. Pretože vedia, že v ich rôznych oblastiach slabší spoluobčania, spoluobčianky nemajú férové podmienky na život? A oni aj keď sa snažia napríklad cez malé združenia im pomáhať, tak Robert Fico a spol. ich hanlivo označujú ako ´fuj, mimovládky´? A to za to, že vo voľnom čase častokrát za svoje financie a energiu iba suplujú zúfalo chýbajúce funkcie tohto štátu? Fico tu vládol dvanásť rokov, dvanásť najlepších a prosperujúcich rokov a my sme tu. Máme v tomto marazme takzvaný, prepytujem, konsolidačný balíček, ktorý v skutočnosti konsolidačným nie je ani náhodou. Bezbrehé spaľovanie peňazí nás všetkých, a to vrátane tých najchudobnejších. Kupovanie si seniorov. Vy im síce dáte teraz nejaké jednorazové financie na prilepšenie, ale zároveň to, čo robíte, je, že ich vrháte do siete osamelosti a beriete im prítomnosť ich detí. Tie totiž budú už buď v zahraničí, alebo v takom kole, aby vôbec uživili seba a svoje deti, že na svojich rodičov nemajú ani sekundu času a energie. Čo to všetko robí tým najdôležitejším, a to sú vzťahy, vzájomná dôvera a solidarita, to už ani nehovorím, lebo to každému, čo i len trochu empatickému človeku láme srdce. Namiesto toho, aby ste naozaj umne konsolidovali a zároveň investovali cielene do vzdelávania, aby sme mali v ďalších rokoch vôbec z čoho zostavovať rozpočet, tak tu pálite naše spoločné zdroje, finančné, ľudské, aj zdroje vzácneho životného prostredia. Naučili ste sa, že vám funguje vašim voličom bez hanby povedať, že čierne je vlastne biele a hovoriť to dokola a ešte aj s nebezpečnými emočnými hrami. Hovoriť presný opak, aký v realite robíte. Je to od vás hanebné a vy to viete. Vy viete, že touto akože konsolidáciou konsolidujete akurát tak seba a pár vám blízkych ľudí. Vy viete, že je pre vás dobré, aby ministerka kultúry Šimkovičová účelovo zrušila už odbornou komisiou schválené dotačné projekty cielené na mediálne vzdelávanie a boj proti dezinformáciám určené primárne na vzdelávanie detí a mladých ľudí, a to s prihliadnutím na najmenej rozvinuté okresy. Vám je úplne jedno, že naše deti prepadli v testovaní PISA, ktoré nám ukazujú, že máme tragické výsledky, že každé tretie dieťa a mladý človek nevie, o čom číta. Aj preto sme zjavne nepočuli od ministerky kultúry ani najmenší náznak snahy o partnerskú komunikáciu s RTVS ohľadne rozpočtu, pretože je jasné, že aj tým, ako oslabená bude RTVS, sa znižuje možnosť dostupnosti a rozmanitosti jej obsahu. Táto vláda skrátka chce, aby ľudia nemali prístupné, objektívne a kvalitné informácie, aby sa ľudia nevzdelávali viac a lepšie a pokiaľ tomu môže dopomôcť osekanie televízie, tak ide hneď na to. RTVS je verejnoprávna televízia a rozhlas. Mesiace v nej odborníci a odborníčky pripravujú rozpočet. Jeho súčasťou nie je iba položka za kúrenie a svietenie, ale najmä tvorba programov, projektov, koprodukcií, plánov, ľudských zdrojov, fungovania kreatívnych centier a mnoho iného. Zo dňa na deň škrtnete tretinu, čiže znížite príjem RTVS na kosť. Ako sa má vôbec takto plánovať? Ako má vôbec byť naša erbová inštitúcia dôveryhodná, a to nielen voči divákom, ale z pohľadu kvality poskytovania služieb voči jej partnerom. A zosekáte ju pri tomto eldoráde rozhadzovania financií bez ohľadu na racionálne argumenty a dáta. A to sa asi nemusíme rozprávať aj o tej samotnej, nebojím sa povedať, tvorbe, keď všetko rozpustíme iba na základné funkcie a je nad slnko jasné, že sa bude osekávať a že sa tvoriť nebude. Je reálne, že sa budú musieť aj zrušiť konkrétne kanály, hudobné telesá a tak ďalej. (Reakcia z pléna.) Blaha, Ľuboš, podpredseda NR SR 80. Pán poslanec Pročko, za prvé, nekričte, a za druhé, nefoťte v sále, je to zakázané. Ďakujem pekne. Správajte sa ako človek. Ďakujem pekne. (Reakcia z pléna.) Kleinert, Dana, poslankyňa NR SR 81. Ďakujem. Po tom všetkom, čo som povedala, neviem, či chápete, čo sa stane, ale tá televízia stratí konkurencieschopnosť. A vy si teda myslíte, že sa spoločnosti húfne pohrnú, aby mohli investovať do reklamy v médiu, ktoré nikto nepozerá, alebo v časoch, keď aj súkromné televízie lákajú diváka na tzv. dni bez reklamy, len aby ostali pred obrazovkami, tak RTVS pustí cyklus reklám medzi obohratými filmami, a to ideálne tak na desať minút vkuse. To nemôžete myslieť vážne, že si myslíte, že toto môže fungovať. Na výbor pre kultúru a médiá nám prišla žiadosť od LITA, autorskej spoločnosti, za ktorou stoja autori a autorky pôvodnej slovenskej tvorby, ktorých diela každý a každá z nás z vysielania televízie pozná. LITA nás žiada o nezníženie rozpočtu pre RTVS. Ten list hovorí jasne o tvorivých ľuďoch, autoroch a autorkách, ako ich RTVS už dlhé roky napriek smernici Európskeho parlamentu a Rady o autorskom práve nevie adekvátne zaplatiť. A predstavme si situáciu, že títo ľudia skrátka už zo zúfalstva neudelia svoj súhlas na ďalšie vysielanie ich diel a pôjdu so svojimi dielami úplne pokojne do inej krajiny. Verejnoprávna televízia má byť verejnoprávna a taký program má aj prinášať. Riaditeľ sa nemá spotený naháňať za príjmami z reklamy na úkor kvality programu a nemá si v predklone a s prosíkom pýtať od akejkoľvek vlády financie aspoň na jej základné funkcie. Jedine, že by táto vláda chcela mať RTVS pod kontrolou, vyždímať ju, ponížiť a udávať v nej týmto vydieraním svoj politický tón. A nám je jasné, že týmto krokom chcete urobiť presne toto. Záverom teda k tejto akože konsolidácii vláda nám tu navrhla predbankrotový rozpočet. Toto treba hovoriť stále a nahlas, že tento typ konsolidácie, ignorácie faktov, popierania skutočností a najmä kradnutie budúcnosti ľuďom tejto krajiny je skrátka naozaj nehorázny, neuveriteľný, arogantný a cynický. Ďakujem. (Potlesk.)